DOI: 10.14457/tu.the.2015.1293
title: การศึกษาเปรียบเทียบการจัดการความปลอดภัยในการทำงานก่อนและหลังมีระบบ OHSAS 18001(2007): การศึกษา 5 ปีย้อนหลัง

description: การศึกษาวิจัยครั้งนี้ เป็นการศึกษาเชิงคุณภาพและทำการศึกษาย้อนหลังเชิงพรรณนา (Retrospective descriptive study) ศึกษาย้อนหลังเปรียบเทียบการจัดการความปลอดภัยในการทำงานก่อนและหลังมีระบบ OHSAS 18001(2007); การศึกษา 5 ปีย้อนหลัง โดยมีวัตถุประสงค์เพื่อ 1) ศึกษาเปรียบเทียบความเป็นรูปธรรมการจัดการความปลอดภัยในการทำงานก่อนและหลังการจัดทำระบบ OHSAS 18001(2007) 2) ศึกษาเปรียบเทียบปัจจัยที่เกี่ยวข้องที่มีผลให้ความถี่ของการเกิดอุบัติเหตุลดลง จากการจัดการความปลอดภัยในการทำงานก่อนและหลังมีระบบ OHSAS 18001 (2007) ในระยะเวลา 5 ปีย้อนหลัง 3) ศึกษาเปรียบเทียบ ปัจจัยที่เกี่ยวข้องที่มีผลทำให้ความรุนแรงของอุบัติเหตุลดลงจากการจัดการความปลอดภัยในการทำงานก่อนและหลังมีระบบ OHSAS 18001 (2007) ในระยะเวลา 5 ปีย้อนหลัง โดยข้อมูลได้จากกลุ่มตัวอย่างคือ พนักงานโรงงานผลิตขวดแก้วแห่งหนึ่งในประเทศไทย ซึ่งการเลือกผู้เข้าร่วมการวิจัยจำนวน 663 คน ประกอบด้วยพนักงาน 3 กลุ่ม ดังนี้ 1) พนักงานระดับปฏิบัติการ 2) พนักงานระดับหัวหน้างาน 3) พนักงานระดับบริหาร การศึกษานี้ใช้วิธีการดำเนินการวิจัยและเครื่องมือที่ใช้ในการศึกษาคือ 1) เก็บข้อมูลจากเอกสารทุติยภูมิที่มีขององค์กรเป็นหลัก และสอบถามความเปลี่ยนแปลงของการดำเนินงานด้านความปลอดภัยในการทำงาน ใน 5 ปีที่ผ่านมา จากหน่วยงานความปลอดภัยและบุคลากรในหน่วยงาน เพื่อเปรียบเทียบความเป็นรูปธรรมการจัดการความปลอดภัยในการทำงานก่อนและหลังการจัดทำระบบ OHSAS 18001 (2007) 2) วิธีการสนทนากลุ่ม (Focus Group Discussion) เป็นการรวมกลุ่มระดมสมอง ช่วยกันพิจารณาว่าก่อนมีระบบ OHSAS 18001(2007)และหลังมีระบบ OHSAS18001(2007) มีปัจจัยใดเปลี่ยนแปลงและทำการวิเคราะห์ข้อมูลเชิงพรรณนา (Descriptive analysis) เปรียบเทียบข้อมูลที่ได้ทั้ง 5 ปี เพื่อหาปัจจัยที่เกี่ยวข้อง โดยผลการวิจัยสรุปผลดังนี้1.ความเป็นรูปธรรมการจัดการความปลอดภัยในการทำงาน สิ่งที่เห็นความเปลี่ยนแปลงได้ชัดเจนขึ้นหลังได้รับการรับรองระบบ  OHSAS 18001(2007) คือ ผู้บริหารระดับสูงให้ความสำคัญและมีความเข้มงวดในการบังคับใช้กฎระเบียบอย่างจริงจังและ จป.หัวหน้างานและ จป.บริหาร พนักงานทุกระดับ ทราบบทบาทหน้าที่ด้านความปลอดภัยควบคู่กับบทบาทด้านการควบคุมงานการผลิตหรืองานประจำที่ทำ และมีความมุ่งมั่นในการหาแนวทางการป้องกันและแก้ไขกรณีเกิดอุบัติเหตุหรืออุบัติการณ์ มีการรายงานผล ติดตามผลและตรวจประเมินการดำเนินงานตามระบบ OHSAS 18001(2007)  อย่างต่อเนื่อง2.จากข้อมูลทุติยภูมิของผู้วิจัยที่ทำการศึกษาเปรียบเทียบการดำเนินการก่อนและหลังมีระบบ OHSAS 18001(2007) และจากการประชุมกลุ่มพนักงานกลุ่มตัวอย่าง ผลการศึกษาพบว่าทั้ง 10 ปัจจัยเป็นปัจจัยที่เกี่ยวข้องที่มีผลให้ความถี่ของการเกิดอุบัติเหตุ (I.F.R) ลดลงและมีผลให้อัตราความรุนแรงของการเกิดอุบัติเหตุ (I.S.R) ลดลง ปัจจัยในการศึกษามีดังนี้ 1) ความมุ่งมั่นของฝ่ายบริหาร 2) หน้าที่ความรับผิดชอบ 3) มีการส่งเสริมสนับสนุนการมีส่วนร่วม 4) มีการสำรวจความปลอดภัย 5) การวิเคราะห์อันตราย 6) การป้องกันและการควบคุมอันตราย 7) การฝึกอบรมด้านความปลอดภัย 8) มีบุคลากรดำเนินการด้านความปลอดภัย 9) การประเมินความเสี่ยง 10) มีการประเมินผลการดำเนินงานตามระบบ OHSAS 18001(2007)อย่างไรก็ตาม ในการศึกษาครั้งนี้ผู้วิจัยไม่ได้ทำการวิเคราะห์ว่าปัจจัยใดสำคัญมากกว่าปัจจัยใดเป็นศึกษาภาพรวมขององค์กร พบว่ามีการเปลี่ยนแปลงในทางที่ดีมีการจัดการความปลอดภัยเป็นระบบแบบแผน อัตราความถี่ของการเกิดอุบัติเหตุลดลงและความรุนแรงของการเกิดอุบัติเหตุก็ลดลง และทำให้ค่าใช้จ่ายเกี่ยวกับอุบัติเหตุลดลง เช่น ค่ารักษาพยาบาล ค่าความเสียหาย ค่ายาประจำห้องพยาบาล ตลอดจนเงินทดแทนที่ต้องจ่ายสมทบแก่กองทุนเงินทดแทนมีแนวโน้มลดลงสรุป หลังมีระบบ OHSAS18001(2007) องค์กรมีการจัดการความปลอดภัยที่เป็นรูปธรรมและทั้ง 10 ปัจจัยที่ทำการศึกษาเป็นปัจจัยที่เกี่ยวข้องที่มีผลให้ความถี่ของการอุบัติเหตุลดลงและมีผลให้อัตราความรุนแรงของการเกิดอุบัติเหตุลดลง